

**Бірлескен іс-шараларды іске асыру, Еуразиялық экономикалық одаққа мүше мемлекеттердің тауарларын ақпараттық қолдау және үшінші елдердің нарықтарына ілгерілету бөлігінде экспортты қолдау шараларын қолдану туралы**

Еуразиялық экономикалық комиссия алқасының 2021 жылғы 26 қазандағы № 25 ұсынымы

      Еуразиялық экономикалық комиссия Алқасы 2014 жылғы 29 мамырдағы Еуразиялық экономикалық одақ туралы шарттың 41-бабына сәйкес, Еуразиялық үкіметаралық кеңестің 2020 жылғы 9 қазандағы № 21 өкімінің 3-тармағын, Еуразиялық экономикалық комиссия Кеңесінің 2021 жылғы 5 сәуірдегі № 4 өкімімен бекітілген Еуразиялық экономикалық интеграцияны дамытудың 2025 жылға дейінгі стратегиялық бағыттарын іске асыру жөніндегі іс-шаралар жоспарының 7.6.2 және 7.6.3-тармақтарын іске асыру мақсатында,

      бірлескен іс-шараларды іске асырудың, Еуразиялық экономикалық одаққа мүше мемлекеттердің (бұдан әрі – мүше мемлекеттер) тауарларын ақпараттық қолдаудың және үшінші елдердің нарықтарына ілгерілетудің маңыздылығын назарға ала отырып,

      мүше мемлекеттерге осы Ұсыным Еуразиялық экономикалық одақтың ресми сайтында жарияланған күннен бастап:

      1. Жыл сайын, 10 желтоқсанға дейін Еуразиялық экономикалық комиссияға осындай іс-шаралар тізбесін қалыптастыру және оны Еуразиялық экономикалық одақтың ресми сайтында орналастыру үшін келесі жылға жоспарланған көрме-жәрмеңкелік, маркетингтік, конгрестік іс-шаралар мен іскерлік миссиялар туралы мәліметтер жіберуді.

      2. Мүше мемлекеттердің тауарларын үшінші елдердің нарықтарына ілгерілету мақсатында олардың экспорттаушыларын қолдау жөніндегі іс-шараларды дайындау кезінде осы Ұсынымның 1-тармағында көрсетілген тізбені назарға алуды.

      3. Мүше мемлекеттердің мүдделі мемлекеттік органдары мен экспорттаушыларынан осы Ұсынымның 1-тармағында көрсетілген іс-шараларға қатысу туралы өтініштер келіп түскен кезде оларға жан-жақты жәрдем көрсетуді ұсынады.

      4. Мыналарды:

      мүше мемлекеттердің сауда-өнеркәсіп палаталарының ынтымақтастығын, сондай-ақ мүше мемлекеттердің тауарларын үшінші елдердің нарықтарына ілгерілету жөніндегі бірлескен күш-жігерді үйлестіру мақсатында олардың Еуразиялық экономикалық комиссиямен өзара іс-қимылын дамыту;

      мүше мемлекеттердің экспорттаушыларына электрондық сауда алаңдарына шығу, оның ішінде халықаралық пошта сервистерін пайдалану мәселелері бойынша ақпараттық-консультациялық және ұйымдастырушылық қолдау көрсетуге бағытталған бірлескен шаралар қабылдау мүмкіндігін қарастыруды.

      5. Еуразиялық экономикалық одақпен сауда келісімдерін жасасқан үшінші елдердің нарықтарында немесе осындай келісімдер бойынша әлеуетті серіктестердің нарықтарында, сондай-ақ Еуразиялық экономикалық комиссия ынтымақтастық туралы меморандумдар жасасқан елдердің нарықтарында мүше мемлекеттердің экспорттық әлеуетін ашу жөніндегі іс-шараларға басымдықпен қатысудың орындылығын негізге алуды ұсынады.

|  |  |
| --- | --- |
| *Еуразиялық экономикалық комиссия*  *Алқасының Төрағасы* | *М. Мясникович* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК